ความเสี่ยงที่อาจกระทบกองทุนตราสารหนี้ มีอะไรบ้าง
ความเสี่ยงที่อาจกระทบกองทุนตราสารหนี้ มีทั้งหมด 5 ความเสี่ยง ได้แก่

​1. ความเสี่ยงในการผิดนัดชำระหนี้​
เป็นความเสี่ยงที่มีโอกาสเกิดขึ้นได้ตลอดเวลา ซึ่งการผิดนัดชำระหนี้ของบริษัทผู้ออกตราสารหนี้ (ดูได้จาก Credit Rating) ส่งผลให้กองทุนสูญเสียเงินต้น หรืออาจได้รับเงินไม่ครบตามจำนวนที่สัญญา ราคากองทุนก็จะมีการปรับตัวลง

​​​2. ​​​​ความเสี่ยงจากสภาพคล่อง
อาจเจอเหตุการณ์ตราสารหนี้ถูกเทขายจำนวนมาก แต่มีผู้ซื้อจำนวนน้อย ส่งผลให้จำนวนตราสารหนี้บางส่วนขายไม่ได้ จึงต้องปรับลดราคาลงมามากกว่าที่ควรจะเป็น ส่งผลให้ราคากองทุนมีการปรับตัวลง

​​​3. ​​​​ความเสี่ยงของอัตราดอกเบี้ย
เป็นปัจจัยสำคัญที่สร้างความผันผวนให้กับราคาตราสารหนี้ เนื่องจากราคาตราสารหนี้จะเคลื่อนไหวตรงข้ามกับอัตราดอกเบี้ย มักเกิดในสภาวะดอกเบี้ยขาขึ้น ส่งผลต่อราคาตราสารหนี้ในตลาดทำให้ปรับตัวลงเนื่องจากถูกเทขาย เพื่อไปซื้อตราสารหนี้ตัวใหม่ที่ให้ผลตอบแทนดีกว่า โดยราคาตราสารหนี้ระยะยาวจะปรับตัวลงมากกว่าราคาตราสารหนี้ระยะสั้น ส่งผลให้หากกองทุนถือตราสารหนี้ระยะยาวจำนวนมาก ราคากองทุนจะปรับตัวลงมาก เมื่อเทียบกับกองทุนที่เน้นถือตราสารหนี้ระยะสั้น แต่ในทางตรงกันข้าม สภาวะดอกเบี้ยขาลง นักลงทุนก็จะได้รับประโยชน์จากราคาตราสารหนี้เพิ่มสูงขึ้น


4. ​​​​ความเสี่ยงจากเงินเฟ้อ
เป็นความเสี่ยงที่จะเกิดขึ้นในช่วงที่เงินเฟ้อปรับตัวสูงขึ้น แต่ผลตอบแทนตราสารหนี้ไม่เพิ่มขึ้น จึงทำให้ผลตอบแทนที่แท้จริงลดลงกว่าที่เคยคิดว่าจะได้ ซึ่งเป็นปัจจัยสำคัญที่สร้างความผันผวนให้กับราคาตราสารหนี้


5. ​​​​ความเสี่ยงจากการนำเงินไปลงทุนต่อ
เป็นความเสี่ยงที่มักเกิดขึ้นในช่วงอัตราดอกเบี้ยขาลง เมื่อตราสารหนี้ครบกำหนดอายุไถ่ถอน หรือบริษัทขอไถ่ถอนก่อนกำหนดตามเงื่อนไข ส่งผลให้กองทุนต้องนำเงินไปลงทุนตราสารหนี้ที่ให้ผลตอบแทนน้อยกว่าเดิม ซึ่งจะกระทบกับผลตอบแทนของกองทุนโดยตรง แต่ในทางตรงกันข้าม สภาวะดอกเบี้ยขาขึ้น กองทุนก็สามารถนำเงินไปลงทุนในตราสารหนี้ที่ให้ผลตอบแทนมากกว่าเดิมได้เช่นกัน
ความรู้ทางการเงิน,ตลาดการเงิน & ผลิตภัณฑ์และบริการทางการเงิน